Slik jobber fugleskremmerne ved Oslo lufthavn
– Det er viktig å forandre metoder hele tiden. Ellers forstår fuglene at det ikke er noe farlig, og begynner å ignorere oss, sier Geir Vidar Kvernbråten. Han er i ferd med å pakke bilen, klar for dagens første inspeksjon av gjerdene rundt flyplassen. I den sjakkrutete bilen har han med hagle og patroner. Men han håper ikke å få bruk for dem.Å holde rullebanen fri for fugler, er én av oppgavene til Airport Patrol. De har også ansvaret for at rev, hare eller grevling ikke lurer seg under det 35 kilometer lange gjerdet og inn på flyplassen – og jager bort elg og rådyr ved behov. – Det hender jevnt og trutt at det står elg langs gjerdet og vil inn. Heldigvis har det knapt skjedd at den klarer det, sier Kvernbråten. Oslo lufthavn ligger i et gammelt elgtråkk, noe skogens konge ikke har glemt, selv 17 år etter at landets største lufthavn åpnet.Men først og fremst er det bevingede arter som krever innsatsen til Airport Patrol, som har 35 ansatte i døgnkontinuerlig turnus. For fugl i motoren kan nemlig få alvorlige konsekvenser. Er fuglen stor nok, kan motoren settes ut av spill. I fjor kolliderte fugl og fly hele 704 ganger. Det er det høyeste tallet Luftfartstilsynet har registrert siden 2007, da den systematiske rapporteringen for slike hendelser startet.– Kaie, skjære og kråke er vi mest bekymret for her på Gardermoen, sier Kvernbråten og sjekker én av den fem kråkefellene som er satt opp. Et stort bur med brødbiter i lokker fuglene inn gjennom en inngang som er for smal til at de klarer å fly ut igjen. De som går i fella blir skutt. – Vi tar livet av dem om natten, for ellers ser de andre fuglene hva som skjer og da vil de ikke gå i fella, sier Kvernbråten. Fugleskremmere finnes på flyplasser over hele Europa. Jevnlig samles de for å dele erfaringer og triks som holder rullebanen fri for fjær. I Barcelona bruker de opptrente jaktfalker for å skremme eller drepe uønskede fugler. På Sola utenfor Stavanger har de suksess med en grønn laserstråle. Den tolker fuglene til å være en lang pinne og skremmes vekk når strålen nærmer seg. HUSKER DU DENNE?Traff måke i 100 km/t i Tivoli-attraksjon– Vi la en periode ut falske slanger på taket av tårnet, men etter noen uker skjønte fuglene at de ikke var levende, sier Kvernland, før han lader smellpistolen og fyrer av i retningen der noen kråker hadde satt seg ned i gresset ved rullebanen. – Ville det ikke vært lettere å bare legge asfalt der det nå er gress? – Det er snakk om veldig store områder, så det ville blitt dyrt, sier han. Hvert år fyrer Oslo lufthavn av 10.000 smellskudd og 1000 skarpe skudd med hagle. – Vi må innimellom skyte med skarpt for at fuglene skal skjønne at smellene er farlige. Bruker vi bare smellpistoler, blir de til slutt likegyldige, sier Kjell Are Westrum, leder for Airport Patrol. – Hva tenker du om å drepe fugler? – Det er ikke noe vi liker, men det er jobben vår. De skal få fly hvor de vil, men ikke her ved rullebanen, sier han. Alle fuglene som blir skutt sendes til Universitetet i Oslo. – Vi vil finne ut hva de har spist og se om vi kan fjerne næringsgrunnlaget deres, sier Westrum. Noen fugler får imidlertid lov til å leve i fred, som tårnfalken - fordi den skremmer unna andre fugler. Derfor har falkene fått egne fuglekasser ved de gamle hangarene som tyskerne bygde under andre verdenskrig. Airport Patrols siste installasjon er en hubrougle i plast. Den står på taket av søppelanlegget for å hindre at sultne fugler nærmer seg. Enn så lenge virker den.
Falske slanger, smellpistoler, kråkefeller og hagle må til for å holde rullebanen fri for fjær. Møt fugleskremmerne ved landets største flyplass.